**Cyfarfod: Bwrdd Atebolrwydd yr Heddlu**

**Lleoliad: Ysgol Gwernyfed, Aberhonddu**

**Dyddiad: 17 Gorffennaf 2023**

**Amser: 10:00 – 13:45**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Y Prif Gwnstabl Cynorthwyol, Ifan Charles (PGC)  Edwin Harries, Cyfarwyddwr Cyllid (CC)  Carys Morgans, Prif Weithredwr, SCHTh (PW) |
| **Hefyd yn Bresennol:** | Yr Uwch-arolygydd Andrew Edwards, Pennaeth Staff (AE)  Y Prif Arolygydd Louise Harries, Pennaeth yr Uned Gwella Gwasanaethau (LH)  Gareth Scanlon, Pennaeth Rheoli Cyswllt a Digwyddiadau (GS)  Nicola Harries, Cynghorydd Polisi, SCHTh  Ellen Jones, Swyddog Cymorth Gweithredol, SCHTh |
| **Arsylwyr:** | Myfyrwyr ac Athrawon Ysgol Gwernyfed  Aelodau’r Panel Heddlu a Throseddu  Cynghorwyr Tref a Chymuned  Gwirfoddolwyr SCHTh (gan gynnwys aelodau’r fforwm Ymgysylltu â Dioddefwyr)  Aelodau o’r Cyhoedd |
| **Ymddiheuriadau:** | Y Prif Gwnstabl, Dr Richard Lewis (PG)  Beverley Peatling, Prif Swyddog Cyllid (PSC) |

***Rhan 1***

1. **Ymddiheuriadau a Chyflwyniadau**

Croesawyd pawb i’r cyfarfod gan y CHTh a chafwyd cyflwyniadau gan aelodau’r Bwrdd. Derbyniwyd ymddiheuriadau gan y PG a’r PSC.

Diolchodd CHTh i’r Cynghorydd William Powell am ei gymorth o ran trefnu’r cyfarfod ac i Ysgol Gwernyfed am ei gynnal. Croesawodd y Dirprwy Brifathro Dave Edwards bawb i’r ysgol.

Arweiniodd CHTh funud o dawelwch er cof am yr Arolygydd Gareth Earp o Uned Plismona’r Ffyrdd yr Heddlu, a fu farw’n 43 oed yn dilyn gwrthdrawiad wrth iddo deithio adref o’r gwaith ar yr A470 ger Rhaeadr nos Iau 29 Mehefin 2023.

1. **Cwestiynau gan y Gymuned**

Diolchodd CHTh i bawb a oedd wedi cyflwyno cwestiynau cyn y cyfarfod, a chroesawodd unrhyw gwestiynau pellach.

C.) *Rwy’n byw yn y Clas-ar-Wy, ar ochr Sir Frycheiniog. Mae’r B4350 yn mynd heibio gwaelod ein heol (30mya yw’r cyflymder uchaf a ganiateir) ac mae’n croestorri â’r A438 wrth garej y Clas-ar-Wy. Mae’r cyfyngiad cyflymder yn parhau ac yn mynd dros bont afon y Clas-ar-Wy. Yr wyf wedi siarad â’m cymdogion, ac nid ydynt yn cofio gweld swyddog heddlu ers blynyddoedd lawer, heblaw’r rhai sy’n hedfan drwy’r ardal ar y B4350 i’r Gelli Gandryll neu Aberhonddu â golau glas yn fflachio. Yr wyf wedi sylwi fel gyrrwr neu wrth gerdded tri chi tair gwaith y dydd bod nifer y troseddau traffig ffyrdd ymddangosiadol yn sylweddol os ydych chi’n anwybyddu’r methiant i ddilyn yr arwyddion sy’n dangos y cyflymder uchaf a ganiateir. Bu’r llif traffig yn sylweddol ar gyfer Gŵyl y Gelli ac roedd nifer o swyddogion Heddlu yn y Gelli Gandryll, ond eto, doedd neb fan hyn. Hoffwn wybod pam nad oes presenoldeb neu batrolau heddlu amlwg yn ein hardal, boed hynny’n batrolau rheolaidd neu blismona’r ffyrdd?*

A.) Diolchodd y PGC i’r aelod am y cwestiwn, a soniodd am y gwaith y mae’r tîm GanBwyll yn ei wneud. Rhoddodd y PGC wybodaeth am weithredu’r parthau 20 milltir yr awr (mya), lle y bydd 60% o barthau 30mya yn troi’n barthau 20mya, gan nodi pwysigrwydd cysylltiad GanBwyll a pha mor bwysig ydoedd eu bod nhw’n gweithio gyda’r cymunedau i orfodi’r newidiadau. Dywedodd CHTh fod GanBwyll yn cofnodi pryderon cymunedol, ac anogodd y rhai a oedd yn bresennol i roi gwybod i GanBwyll am unrhyw bryderon. Soniodd CHTh am ei waith gyda’r Cydlynydd Rhanbarthol a Rhingyll Partneriaeth Lleihau Anafiadau ar y Ffyrdd Cymru, Ian Price, a dywedodd y byddai’n trafod pryderon hyn gyda’r Rhingyll Price a GanBwyll. Rhoddodd CHTh wybod hefyd am gyfarfodydd a gynhaliodd gyda’r awdurdodau unedol a’r Dirprwy Weinidog dros Newid Hinsawdd, Lee Waters AS. Dywedodd y byddai’n cyflwyno sylwadau ar ran y gymuned. Cydnabu’r PGC y pryderon a godwyd mewn perthynas â diffyg presenoldeb heddlu, a dywedodd y byddai’n cysylltu’n uniongyrchol â’r tîm plismona bro lleol.

**Cam Gweithredu: CHTh i fynegi pryder cymunedol y Clas-ar-Wy ynghylch goryrru wrth GanBwyll a Chyngor Sir Powys**

**Cam Gweithredu: Y PGC i gysylltu â thîm plismona bro’r Clas-ar-Wy i dynnu sylw at y pryderon cymunedol a godwyd**

*C. Y mae dau breswylydd oedrannus sy’n byw yn Foel wedi gofyn imi holi cwestiwn ddydd llun nesaf am: “Y PROBLEMAU MAE EU CYMUNED FECHAN YN CAEL Â CHERBYDAU’N GORYRRU DRWY EU PENTREF.” Ers hynny, yr wyf wedi cysylltu â pherchennog Siop Bentref a Swyddfa Bost Llangadfan, sydd wedi byw gyda’r broblem ers 30 mlynedd. Dywedodd wrthyf: “Roedd y cynrychiolydd lleol blaenorol, y Cynghorydd Myfanwy Alexander, a oedd yn byw’n lleol, yn ymwybodol o’r broblem. Dros y blynyddoedd, mae’r gymuned wedi cyflwyno awgrymiadau, megis cael llinellau gwyn dwbl, ond does dim byd wedi’i wneud.” Credaf fod y broblem o gerbydau’n goryrru ledled ardal Dyfed-Powys wedi’i dwyn i sylw’r Panel Sicrhau Ansawdd gryn amser yn ôl. Byddai diddordeb gennyf glywed pa un ai a yw cyflwyno dronau wedi cael unrhyw effaith, yn arbennig yn ardaloedd gwledig y gogledd lle’r wyf yn byw a gweithio.*

A. Nododd y CHTh y tebygolrwydd rhwng y pryderon sy’n cael eu codi gan gymunedau ym Mhowys. Ceisiodd y CHTh sicrwydd gan yr Heddlu mewn perthynas â’u hamlygrwydd a’u presenoldeb o fewn cymuned ar ffin ardal Dyfed-Powys. Nododd y PGC bwysigrwydd y tîm plismona bro’n ymgysylltu â chymunedau lleol i gydnabod pryderon a dod o hyd i ddatrysiadau. Nododd aelod o’r cyngor lleol effaith gadarnhaol Swyddogion Cefnogi Cymunedol yr Heddlu lleol, ond soniodd am bwysigrwydd clywed ymhellach gan yr Heddlu a’r cynlluniau rhagweithiol sy’n mynd rhagddynt. Cafwyd trafodaeth ynghylch yr angen ar gyfer strategaeth cyfathrebu digidol fel bod holl aelodau’r gymuned yn derbyn gwybodaeth hollbwysig. Awgrymodd y CHTh gylchlythyr gan yr Heddlu. Croesawyd hyn gan y rhai a oedd yn bresennol. Rhoddodd LH wybod am gynigion i wella cyfathrebu yn dilyn penodi Swyddog Cyfathrebu ac Ymgysylltu yng Nghanolfan Gyswllt yr Heddlu. Gofynnodd y CHTh am i’r Heddlu roi diweddariad ar eu strategaeth ymgysylltu a chyfathrebu yng nghyfarfod nesaf Bwrdd Atebolrwydd yr Heddlu.

**Cam Gweithredu: Yr Heddlu i roi diweddariad ar y Strategaeth Ymgysylltu a Chyfathrebu yng nghyfarfod nesaf Bwrdd Atebolrwydd yr Heddlu**

*C. Cyhoeddodd Cymdeithas y Cyfreithwyr ddatganiad i’r wasg ar 06 Gorffennaf a oedd yn tynnu sylw at y gostyngiad yn nifer y twrneiod ar ddyletswydd, yn genedlaethol ac yn lleol. Yn wir, nododd fod ‘Dyfed-Powys yn un o’r ardaloedd heddlu sydd wedi’i heffeithio fwyaf, gyda 34 twrnai ar ddyletswydd wedi’u cofnodi yn 2023, a fydd yn syrthio i 26 twrnai yn ystod y bum mlynedd nesaf.' Gan fynd ar drywydd y stori, mae papur newydd y ‘Western Telegraph’ yn awgrymu mai dim ond 4 o’r rhain sydd yn Sir Benfro, a dim ond 3 yng Ngheredigion. At fy nghwestiwn: beth yw ystyr hyn ar gyfer plismona a chyfiawnder troseddol ehangach ar draws yr ardal heddlu, a pha gamau sy’n cael eu cymryd i liniaru unrhyw effaith negyddol?*

A. Fe wnaeth y CHTh gydnabod a nodi ei bryderon mewn perthynas â’r mynediad at gymorth cyfreithiol a chefnogaeth mewn ardaloedd gwledig yn ardal Dyfed-Powys. Dywedodd y PGC nad yw’n cael effaith uniongyrchol ar yr Heddlu, ond cydnabu’r effaith ar y Llysoedd Teuluol a Throseddol. Nododd y CHTh ei fod yn cwrdd yn rheolaidd â Jenny Hopkins, Prif Erlynydd y Goron Cymru, a dywedodd y byddai’r pryderon hyn yn cael eu codi.

**Cam Gweithredu: CHTh i godi’r pryderon o ran twrneiod ar ddyletswydd gyda Phrif Erlynydd y Goron Cymru, Jenny Hopkins**

*C. A yw’r Comisiynydd yn credu bod y ganolfan ddigwyddiadau’n gweithio’n effeithiol?*

*Sawl aelod staff sy’n gweithio yn y ganolfan ddigwyddiadau?*

*Sawl trosedd a dderbynnir drwy’r ganolfan ddigwyddiadau bob mis/blwyddyn?*

*Beth yw’r weithdrefn pan mae trosedd yn cael ei chyflawni ac mae’r ganolfan ddigwyddiadau’n ei derbyn?*

*Y ganolfan ddigwyddiadau – A yw dioddefwyr trosedd yn derbyn diweddariadau gan aelod staff sy’n ymdrin â’r drosedd yn y ganolfan?*

*Pa mor aml mae’r dioddefwyr trosedd yn cael eu diweddaru?*

*Sut mae gwybodaeth yn cael ei chasglu, neu pha wybodaeth sy’n cael ei chasglu, gan y ganolfan ddigwyddiadau?*

*A oes terfyn amser ar gyfer ymchwilio i droseddau penodol, ac a yw’n seiliedig ar system bwyntiau?*

*Pryd bydd y drosedd yn cael ei phennu i’r ardal lle bydd swyddog heddlu’n ymgymryd â’r cyfrifoldeb o ymchwilio i’r drosedd?*

*Beth mae’r ganolfan ddigwyddiadau’n ei wneud er mwyn gwella datrys troseddau yn ardal Heddlu Dyfed-Powys?*

*Pan adroddir am drosedd, a yw pob trosedd yn derbyn rhif cyfeirnod heddlu sy’n cael ei roi i’r dioddefydd trosedd?*

*Faint o droseddau sydd wedi’u datrys drwy’r ganolfan ddigwyddiadau dros y flwyddyn ddiwethaf drwy eistedd mewn swyddfa neu drwy gael eu cyflwyno i swyddogion heddlu ar y tir?*

*Mae’n rhaid imi ofyn y cwestiwn hwn; A fyddai’r Comisiynydd yn cytuno â mi y dylid ymchwilio i drosedd o’r adeg y mae’n digwydd yn y ffynhonnell neu'n fuan iawn wedi hynny, gan fod tystiolaeth hollbwysig yn cael ei cholli, e.e. TCC, DNA?*

1. Rhoddodd CHTh wybod i’r rhai a oedd yn bresennol am y cyfarfodydd Bwrdd Plismona, lle mae’r PG yn cael ei ddal i gyfrif am berfformiad yr Heddlu a lle mae materion fel hyn yn cael eu trafod yn rheolaidd. Cydnabu CHTh a’r PGC y pryderon a godwyd mewn perthynas â galwadau 101 a 999. Rhoddodd y PGC wybod i’r rhai a oedd yn bresennol am y broses o drin pob galwad 101 a 999 ac fe nododd pa mor bwysig ydoedd fod yr Heddlu’n dilyn y Cod Dioddefwyr. Cydnabu’r PGC fod yr Heddlu wedi blaenoriaethu’r pwynt cyswllt cyntaf gyda dioddefwyr er mwyn gwella’r canlyniadau. Gyda’r ymchwydd a systemau newydd, nododd y PGC fod cwmpas i wella. Rhoddodd y PGC wybod i’r rhai a oedd yn bresennol am y Fforwm Ymgysylltu â Dioddefwyr, sy’n cael ei hwyluso gan SCHTh, ac anogodd unigolion i ymuno. Awgrymodd y PGC fod yr holwr yn rhoi manylion pellach am ei bryderon i’r Heddlu i’w alluogi i’w hadolygu, a chroesawodd drafodaeth ar ôl y cyfarfod.

**Cam Gweithredu: Y PGC i adolygu pryderon mewn perthynas â chanolfan ddigwyddiadau’r Heddlu**

*C. Pam fod yr Heddlu wedi gweld cynnydd o ran galwadau 999 ac 101?*

1. Rhoddodd GS drosolwg o’r strwythur yng Nghanolfan Alwadau’r Heddlu. Nododd GS y pryderon a godwyd, ond sicrhaodd mai Heddlu Dyfed-Powys sydd orau ar gyfer ateb galwadau 999 ar hyn o bryd, a rhoddodd rhywfaint o ddata yn unol â hynny. Dywedodd GS fod un ffactor wedi achosi cynnydd o ran galwadau 999, sef nodwedd newydd sydd wedi’i gosod ar ffonau clyfar sy’n galluogi unigolion i alw 999 drwy wasgu botwm. Dywedodd GS fod nifer o alwadau ffug 999 wedi’u derbyn ar ôl hynny a bod hon yn broblem genedlaethol. Holodd CHTh pa un ai a yw’r Heddlu wedi ystyried cynyddu nifer yr aelodau staff yng Nghanolfan Alwadau’r Heddlu, a chydnabu bod galwadau 999 ac 101 wedi dod yn fwy cymhleth. Rhoddodd GS wybod i’r CHTh fod hyd galwadau’n mynd yn hirach ac yn fwy cymhleth, felly mae’r adran yn aml yn adolygu adnoddau, galw a gweithrediad effeithiol o bolisi’r Heddlu. Dywedodd GS fod yr Heddlu’n adolygu’r posibilrwydd o weithredu system deleffoni newydd lle y byddai galwadau 101 sydd wedi methu’n cael eu galw’n ôl pan fydd triniwr galwadau ar gael, a system dadansoddi llais a fydd yn caniatáu i ddeallusrwydd artiffisial wrando ar y galwadau sy’n cael eu derbyn a’u hadolygu. Ceisiodd y CHTh amserlen ar gyfer y system newydd bosibl. Dywedodd GS y disgwylir y byddai’n cael ei gweithredu erbyn diwedd Hydref 2023. Awgrymodd y CHTh y dylai cyfarfod o Fwrdd Atebolrwydd yr Heddlu ganolbwyntio ar alwadau 101 a 999 a galw yn 2024.

Cafwyd trafodaeth mewn perthynas ag ymgysylltu â chymunedau, a soniodd y CHTh am ddigwyddiad drysau agored lle bydd aelodau o gymuned Dyfed-Powys yn medru gweld y gwaith sy’n cael ei gyflawni gan yr Heddlu yn ystod yr hydref yn 2023.

**Cam Gweithredu: Cyfarfod Bwrdd Atebolrwydd yr Heddlu ym mis Ionawr 2024 i ganolbwyntio ar alwadau 101/999 a galw**

*C. Os yw pobl yn anwybyddu’r parthau 30mya presennol, pam fyddai 20mya yn eu hatal rhag goryrru?*

A. Dywedodd CHTh fod y pryderon hyn wedi’u codi gyda Llywodraeth Cymru a nododd y byddai newid yn y pen draw mewn ymddygiad tuag at y terfynau cyflymder. Dywedodd CHTh y byddai gan yr Heddlu ran fawr i’w chwarae er mwyn gorfodi’r newidiadau hyn a chosbi’r rhai sydd ddim yn ufuddhau.

*C. Mae gennyf wyres sy’n Swyddog Heddlu gyda Heddlu Dyfed-Powys, ac mae hi wedi sôn am lefel y gwaith mae’n wynebu, heb unrhyw adnoddau ychwanegol.*

A. Dywedodd y PGC fod gan yr Heddlu fwy o swyddogion nag erioed yn awr, a bod mwy o adnoddau’n cael eu lleoli. Ceisiodd y CHTh sicrwydd bod yr Heddlu’n anfon y swyddogion cywir i ddigwyddiadau. Cydnabu’r PGC y newidiadau a chymhlethdod newydd plismona, gan gynnwys y newidiadau technolegol. Dywedodd y PGC fod Prif Swyddogion yn ymgysylltu’n rheolaidd â swyddogion rheng flaen er mwyn deall a datrys pryderon. Nododd y CC y cynnydd o ran llwyth gwaith a welir ar draws pob sefydliad sector cyhoeddus, ond sicrhaodd fod yr Heddlu’n blaenoriaethu iechyd a lles staff.

1. **Cyfraniad yr Heddlu i Fesurau Cenedlaethol**

Rhoddodd AE drosolwg o gyfraniad yr Heddlu i’r mesurau trosedd a phlismona cenedlaethol yn dyddio o fis Mai 2022 i fis Ebrill 2023. Roedd yr adroddiad yn canolbwyntio ar berfformiad yr Heddlu yn erbyn y Cynllun Heddlu a Throseddu a blaenoriaethau’r Heddlu, gan gynnwys dileu cam-drin domestig, stelcio ac aflonyddu, aflonyddu ar gyffuriau a llinellau cyffuriau, lleihau llofruddiaethau a dynladdiad, a lleihau troseddau cymdogaeth.

1. **Perfformiad yr Heddlu yn erbyn Blaenoriaeth 1: Mae dioddefwyr yn cael eu cefnogi**

Rhoddodd AE drosolwg o berfformiad yr Heddlu yn erbyn blaenoriaeth 1 yn y Cynllun Heddlu a Throseddu, sef bod dioddefwyr yn cael eu cefnogi. Rhoddodd AE drosolwg o waith yr Heddlu gyda dioddefwyr, gan gynnwys mwy o ffocws ar gam-drin domestig, stelcio ac aflonyddu.

***Rhan 2***

1. **Cofnodion y cyfarfod blaenorol a materion yn codi**

Ystyriwyd bod cofnodion o’r cyfarfod a gynhaliwyd ar 26 Mai 2023 yn gofnod gwir a chywir o’r cyfarfod.

1. **Materion yn codi o themâu ffocws craffu’r Bwrdd Plismona (drwy eithriad)**

Cydnabu CHTh y papur a ddarparwyd.

1. **Cyllid**

Diolchodd CHTh i’r CC am yr adroddiad a ddarparwyd, a nododd y newidiadau o fewn yr Heddlu a'r effaith uniongyrchol ar y gyllideb ariannol. Rhoddodd y CC drosolwg o’r adroddiad, gan dynnu sylw at dargedau’r Heddlu, goblygiadau cyllidebol a phwysau o ran chwyddiant. Nododd y CC fod yr Heddlu wedi gweld tanwariant y llynedd, a fydd yn gweld effaith gadarnhaol ar y gyllideb, ynghyd â grantiau ychwanegol ar gyfer swyddogion a dalfeydd. Nododd y CC gynllun arbedion yr Heddlu a’r heriau o ran cyflenwi’r arbedion arfaethedig. Soniodd y CHTh am ei gysylltiad â’r darlun ariannol o fewn yr Heddlu, a nododd y cynllun arbedion £10 miliwn ynghyd â’r dyfarniad cyflog. Nododd y CHTh y penderfyniadau o ran ystadau, a chyfeiriodd at yr angen i gymryd safbwynt hwy o ran cynlluniau arbedion.

1. **Unrhyw Fusnes Arall**

Diolchodd CHTh i bawb am ddod, gan nodi’r mewnbwn ardderchog a ddarparwyd.

1. **Adolygiad o’r Camau Gweithredu**

|  |  |  |
| --- | --- | --- |
| CRYNODEB O’R CAMAU GWEITHREDU O GYFARFOD 17/07/2023 | | |
| Rhif y Cam Gweithredu | Crynodeb o’r Cam Gweithredu | I’w ddatblygu gan |
| PAB 165 | CHTh i fynegi pryder cymunedol y Clas-ar-Wy ynghylch goryrru wrth GanBwyll a Chyngor Sir Powys | CHTh |
| PAB 166 | Y PGC i gysylltu â thîm plismona bro’r Clas-ar-Wy i dynnu sylw at y pryderon cymunedol a godwyd | PGC |
| PAB 167 | Yr Heddlu i roi diweddariad ar y Strategaeth Ymgysylltu a Chyfathrebu yng nghyfarfod nesaf Bwrdd Atebolrwydd yr Heddlu | Yr Heddlu |
| PAB 168 | CHTh i godi’r pryderon o ran twrneiod ar ddyletswydd gyda Phrif Erlynydd y Goron Cymru, Jenny Hopkins | CHTh |
| PAB 169 | Y PGC i adolygu pryderon mewn perthynas â chanolfan ddigwyddiadau’r Heddlu | PGC |
| PAB 170 | Cyfarfod Bwrdd Atebolrwydd yr Heddlu ym mis Ionawr 2024 i ganolbwyntio ar alwadau 101/999 a galw | Yr Heddlu / SCHTh |